和蘇子瞻韵爲石蒼舒題
作者：劉攽
朝代：宋

paragraphs: 長安材豪雄五都，五陵意氣誰能除。
作人不入游俠窟，寓興聊從草隸書。
崩崖壞山出衆寶，石刻鼎鑄周秦餘。
江東諸家擅逸氣，宜官鍾蔡幾不如。
騰龍翥鳳動光彩，淥池滉漾華芙蕖。
石生臨書得微妙，神凝意會下筆初。
濃纖巧緻若出一，老庖利刃投空虛。
人間流傳不得辨，錦囊玉軸爭貯儲。
以茲得名號醉墨，聊取勝事題精廬。
豈與西山少年輩，射獵狐兔夸里閭。
杜陵詩仙有祖風，筆灑雲霧揮瓊琚。
我今才薄厭數語，勉力和歌慚起予。